ai4bharat/Pralekha huggingface dataset:
স্বাস্থ্যওপরিবারকল্যাণমন্ত্রক
কোভিড-১৯ সংক্রান্ত মন্ত্রিগোষ্ঠীর অষ্টাদশ বৈঠকে পৌরহিত্য করলেন ডঃ হর্ষ বর্ধন
নয়াদিল্লী, ৯ জুলাই, ২০২০
(কেন্দ্রীয় স্বাস্থ্য ও পরিবার কল্যাণ মন্ত্রী ডঃ হর্ষ বর্ধনের পৌরহিত্যে আজ ভিডিও কনফারেন্সের মাধ্যমে উচ্চস্তরীয় মন্ত্রিগোষ্ঠীর অষ্টাদশ বৈঠক অনুষ্ঠিত হয়। ভিডিও কনফারেন্সের মাধ্যমে এই বৈঠকে বিভাগীয় প্রতিমন্ত্রী শ্রী অশ্বিনী কুমার চৌবে, বিদেশ মন্ত্রী ডঃ এস জয়শঙ্কর, অসামরিক বিমান পরিবহন মন্ত্রী শ্রী হরদীপ সিং পুরী, নীতি আয়োগের স্বাস্থ্য বিষয়ক সদস্য ডঃ বিনোদ পল প্রমুখ যোগ দেন।
বৈঠকে মন্ত্রিগোষ্ঠীকে ভারতে কোভিড-১৯এর বর্তমান পরিস্থিতি সম্পর্কে অবহিত করা হয়। বিশ্বের সর্বাধিক ক্ষতিগ্রস্থ ৫টি দেশের সাথে তুলনামূলক পরিসংখ্যান পেশ করে জানানো হয় বিশ্বে প্রতি ১০ লক্ষ জনসংখ্যায় আক্রান্তের সংখ্যা যেখানে ১ হাজার ৪৫৩, ভারতে এই সংখ্যা ৫৩৮। একইভাবে বিশ্বে প্রতি ১০ লক্ষ জনসংখ্যায় মৃত্যুহার যেখানে ৬৮.৭, ভারতে এই হার কেবলমাত্র ১৫। দেশের ৮টি রাজ্যে আক্রান্তের সংখ্যা ৯০ শতাংশের বেশি এবং আজ পর্যন্ত ৪৯ জেলায় আক্রান্তের সংখ্যা ৮০ শতাংশ। এমনকি পশ্চিমবঙ্গ সহ ৬টি রাজ্যে দেশে মোট মৃত্যুর মধ্যে ৮৬ শতাংশই হয়েছে। উচ্চ মৃত্যুহার কমাতে গৃহীত পদক্ষেপগুলি সম্পর্কে মন্ত্রিগোষ্ঠীকে অবহিত করা হয়েছে।
দেশে কোভিড-১৯ স্বাস্থ্য পরিকাঠামো সম্পর্কে মন্ত্রিগোষ্ঠীকে জানানো হয়েছে যে, ৩ হাজার ৯১৪টি স্বাস্থ্যকেন্দ্রে চিকিসা পরিষেবা প্রদান করা হচ্ছে। এই স্বাস্থ্য কেন্দ্রগুলিতে আইসোলেশন বেড, আইসিইউ বেড এবং অক্সিজেন সাপোর্টেড বেড রয়েছে।
দ্বিতীয় পর্যায়ের আনলকে সংক্রমিত এলাকাগুলিতে নজরদারি কঠোর করা হয়েছে। এছাড়াও মন্ত্রক সংক্রমিত এলাকাগুলির জন্য নীতি-নির্দেশিকা জারি করেছে।
বৈঠকে ডঃ হর্ষ বর্ধন জানান, সংক্রমণ প্রতিরোধের পাশাপাশি কড়া নজরদারির মাধ্যমে কোভিড-১৯ পরিস্থিতি মোকাবিলা করতে হবে। প্রয়োজনে আরোগ্য সেতুর মতো ডিজিটাল প্রযুক্তিগুলিকে কাজে লাগিয়ে সংক্রমণ প্রতিহত করতে হবে।
ন্যাশনাল সেন্টার ফর ডিজিজ কন্ট্রোলের নির্দেশক ডঃ সুজিত কে সিং মহামারীর সময় সারা দেশে যেসমস্ত নজরদারি সংক্রান্ত পদক্ষেপ নেওয়া হয়েছে, সে বিষয়ে বিস্তারিত বিবরণ পেশ করেন। অষ্টম ক্ষমতাপ্রাপ্ত গোষ্ঠীর চেয়ারম্যান শ্রী অমিত খারে মন্ত্রিগোষ্ঠীকে যোগাযোগ ও তথ্যপ্রযুক্তি নির্ভর যেসব পদক্ষেপ গ্রহণ করা হয়েছে সে সম্পর্কে জানান। তিনি বলেন, জনসচেতনা গড়ে তুলতে কোভিড-১৯ মহামারী সংক্রমণ প্রতিরোধের জন্য এই পদক্ষেপ গ্রহণ করা হয়েছে।
ভিডিও কনফারেন্সের মাধ্যমে স্বাস্থ্য সচিব শ্রীমতি প্রীতি সুদন, নীতি আয়োগের সিইও শ্রী অমিতাভ কান্ত, বস্ত্র সচিব শ্রী রবি কাপুর, আইসিএমআর-এর মহানির্দেশক ডঃ বলরাম ভার্গভ প্রমুখ অংশ নেন।
CG/BD /NS
বিজ্ঞানওপ্রযুক্তিমন্ত্রক
সিআইএমএপি-র ভেষজ ওষুধ সংক্রমণ দূর করে শরীরে রোগ প্রতিরোধ ক্ষমতা বাড়িয়ে তুলতে পারে
নতুন দিল্লি, ২৬ এপ্রিল, ২০২০
লক্ষ্ণৌর সেন্ট্রাল ইনস্টিটিউট অফ মেডিসিনাল অ্যান্ড অ্যারোমেটিক প্ল্যান্ট -এর গবেষকরা দুটি নতুন ভেষজ ওষুধ তৈরি করেছেন। এই ওষুধ দুটি সাধারণত কোভিড-১৯ সংক্রমণে শুকনো কাশির মতো লক্ষণগুলি দূর করতে সহায়ক হবে। বৈজ্ঞানিক ও শিল্প গবেষণা পর্ষদের অন্তর্গত সিআইএমএপি-এর পরীক্ষাগারে তৈরি এই ভেষজ ওষুধ দুটির নাম দেওয়া হয়েছে "সিআইএম-পৌষ্টিক" এবং "ভেষজ কাশির সিরাপ"। এই দুটি ওষুধই যেকোনও ব্যক্তির শরীরে রোগ প্রতিরোধ ক্ষমতা বাড়াতে সাহায্য করে। পুনর্ণবা, অশ্বগন্ধা, মুলিঠি, হারদা, বাহেদা এবং সতভের সহ ১২টি মূল্যবান ভেষজ সামগ্রী দিয়ে এই ওষুধ দুটি তৈরি করা হয়েছে।
সিআইএমএপি অধিকর্তা ডঃ প্রবোধ কে ত্রিবেদী বলেছেন, "প্রাথমিকভাবে এই ভেষজ ওষুধ দুটি তাদের পরীক্ষাগারে তৈরি করা হলেও পরবর্তী সময়ে স্টার্ট-আপ সংস্থাগুলিকে ওষুধের প্রযুক্তিগুলি প্রদান করা হবে।"
সিআইএমএপি-এর গবেষক দলের প্রধান ডঃ ডি এন মণি বলেছেন, "সিআইএম পৌষ্টিক ওষুধটি বাজারে পাওয়া অন্যান্য রোগ প্রতিরোধকারী ওষুধের চেয়ে অনেক ভালো। পরীক্ষায় এর ভালো ফল পাওয়া গিয়েছে। একইভাবে ভেষজ কাশির সিরাপটি আয়ুশ মন্ত্রকের নির্দেশে তৈরি করা হয়েছে।"
স্বাস্থ্য বিশেষজ্ঞদের মতে করোনাভাইরাস সংক্রামিত ব্যক্তির রোগ প্রতিরোধ ক্ষমতা কমে যায়। এটাও দেখা গিয়েছে যে বেশিরভাগ ক্ষেত্রে রোগ প্রতিরোধশক্তি কম এমন ব্যক্তিদেরই এই ভাইরাস প্রভাবিত করছে। তাই বিশেষজ্ঞদের মতে এই ওষুধ দুটি শরীরে রোগ প্রতিরোধ ক্ষমতা বৃদ্ধি করে সংক্রমণের প্রভাব কমাতে সহায়ক হতে পারে এবং কোভিড-১৯-এর বিরুদ্ধে কার্যকরী ভূমিকা নিতে পারে।
(CG/SS
বিজ্ঞানওপ্রযুক্তিমন্ত্রক
ন্যাশনাল ইনস্টিটিউট অফ ফাউন্ডেশন নাগরিকদের উদ্ভাবনীমূলক ভাবনাচিন্তা নিয়ে "কোভিড- ১৯ সমস্যা মোকাবিলা প্রতিযোগিতায়"  অংশগ্রহণ করার আহ্বান জানিয়েছে
নতুন দিল্লি, ৪ এপ্রিল, ২০২০
করোনা ভাইরাস সংক্রমণের জেরে দেশ যখন এক কঠিন পরিস্থিতির মধ্য দিয়ে যাচ্ছে ,তখন কেন্দ্রীয় সরকারের বিজ্ঞান-প্রযুক্তি দফতরের আওতাধীন ন্যাশনাল ইনস্টিটিউট অফ ফাউন্ডেশন, নাগরিকদের উদ্ভাবনীমূলক ভাবনাচিন্তা নিয়ে "কোভিড-১৯ সমস্যা মোকাবিলা প্রতিযোগিতায়" অংশগ্রহণ করার আহ্বান জানিয়েছে।
করোনা ভাইরাস সংক্রমণ প্রসার রোধ, একজন ব্যক্তির হাত ধোয়া বা সারা শরীর পরিষ্কার রাখা অথবা বাড়ি বা জনসাধারণের ব্যবহৃত স্থান পরিষ্কার-পরিচ্ছন্ন রাখার উপায়, সাধারণ মানুষ, বিশেষ করে বাড়িতে একাকী থাকা বয়স্ক ব্যক্তিদের কাছে নিত্যপ্রয়োজনীয় সামগ্রী বা খাবার সরবরাহের মতো বিষয়ের ওপর নতুন সৃজনশীল ভাবনা চিন্তা নিয়ে যে কোন আগ্রহী ব্যক্তি এই প্রতিযোগিতায় অংশগ্রহণ করেন পারেন।
এমনকি লকডাউনের সময় বাড়িতে খুব সহজেই পুষ্টিকর খাবার তৈরি, ব্যক্তিগতস্বাস্থ্য সুরক্ষা সরঞ্জাম তৈরির জন্য কাঁচামালের সীমাবদ্ধতাকে দূর করে নতুন উপায় স্থির করা,স্বাস্থ্য ক্ষেত্রে দক্ষতা বৃদ্ধির জন্য দ্রুত রোগ নির্ণায়ক চিকিৎসা পদ্ধতি তৈরি করা, করোনো পরবর্তী সময়ে সংস্পর্শহীন ডিভাইস তৈরি এবং বর্তমান সময়ে দিব্যাঙ্গ ও মানসিক প্রতিবন্ধী ব্যক্তিদের জন্য চাহিদা মতো সামগ্রী তৈরি করার বিষয়ে উদ্ভাবনীমূলক চিন্তা ভাবনা নিয়ে এই প্রতিযোগিতায় অংশগ্রহণ করা যেতে পারে।
কেন্দ্রীয় সরকারের বিজ্ঞান-প্রযুক্তি দফতরের সচিব অধ্যাপক শ্রী আশুতোষ শর্মা জানিয়েছেন ন্যাশনাল ইনস্টিটিউট অফ ফাউন্ডেশন এমন এক প্রতিষ্ঠান, যা তৃণমূলস্তরে মানুষের মধ্যে থেকে উদ্ভাবনীমূলক চিন্তা ভাবনা এবং অভিজ্ঞতার কথা তুলে নিয়ে আসে।এই প্রতিযোগিতা শুধু মাত্র সাধারণ মানুষের মধ্যে সচেতনতা প্রসারের জন্য সূচনা করা হয় নি, একই সঙ্গে সমস্যার সমাধানে সমাজের সর্বস্তরের মানুষকে সংযুক্ত করার উদ্যোগ নেওয়া হয়েছে ।
নির্ধারিত প্রযুক্তিগত চিন্তা ভাবনা ও উদ্ভাবনী বিষয়গুলি নিয়ে আলোচনা ও বিশ্লেষণ করা হবে। এই উদ্ভাবনী বিষয় ও চিন্তা ভাবনাগুলির ছবি, ভিডিও সহ বিস্তারিত তথ্য এবং ব্যক্তির নাম, বয়স, শিক্ষাগত যোগ্যতা, ঠিকানা, যোগাযোগের নম্বর, ইমেল আইডি দিয়ে campaign@nifindia.org অথবা http://nif.org.in/challenge-covid-19-competition পাঠাতে হবে।
গত ৩১ মার্চ থেকে এই প্রতিযোগিতা শুরু হয়েছে। পরবর্তী নির্দেশিকা জারি না হওয়া পর্যন্ত এই প্রতিযোগিতায় অংশগ্রহণ করা যাবে।
(CG/SS
স্বাস্থ্যওপরিবারকল্যাণমন্ত্রক
রাজ্য ও কেন্দ্রশাসিত অঞ্চলগুলিতে কোভিড-১৯ টিকার যোগান সম্পর্কে সর্বশেষ তথ্য
নয়াদিল্লী, ২ নভেম্বর, ২০২১
কেন্দ্রীয় সরকার সারা দেশে কোভিড-১৯ টিকাকরণের গতি ও পরিধি সম্প্রসারণে অঙ্গীকারবদ্ধ। সর্বজনীন কোভিড-১৯ টিকাকরণ কর্মসূচির নতুন পর্যায়ের সূচনা হয়েছে গত ২১ জুন। টিকার ডোজের যোগানের ওপর ভিত্তি করে টিকাকরণ অভিযানের পরিধি বাড়ানো হচ্ছে। সেইসঙ্গে আগাম টিকার ডোজ রাজ্য/কেন্দ্রশাসিত অঞ্চলগুলিতে সরবরাহ করা হচ্ছে, যাতে আগেভাগে টিকাকরণের পরিকল্পনা করা যায়।
দেশব্যাপী টিকাকরণ অভিযানের অঙ্গ হিসাবে কেন্দ্রীয় সরকার রাজ্য/কেন্দ্রশাসিত অঞ্চলগুলিতে বিনামূল্যে কোভিড টিকা সরবরাহ করে আসছে। কেন্দ্রীয় সরকার টিকা উৎপাদক সংস্থাগুলির কাছ থেকে সংগৃহীত টিকার ৭৫ শতাংশই রাজ্য/কেন্দ্রশাসিত অঞ্চলে সরবরাহ করছে।
পরিসংখ্যান অনুযায়ী রাজ্য/কেন্দ্রশাসিত অঞ্চলগুলিকে এখনও পর্যন্ত ১১৩ কোটি ৩৭ লক্ষ ১২ হাজার ১৪৫টি টিকার ডোজ সরবরাহ করা হয়েছে।
এমনকি রাজ্য/কেন্দ্রশাসিত অঞ্চলগুলির কাছে টিকাকরণের জন্য ১৩ কোটি ৭৬ লক্ষ ৮৬ হাজার ৩৭১টি ডোজ হাতে রয়েছে।
CG/SS /NS
(Visitor Counter : 111
রাষ্ট্রপতিরসচিবালয়
রাষ্ট্রপতি শ্রী কোবিন্দ জাতীয় শিক্ষক দিবসে শিক্ষকদের পুরস্কার প্রদান করলেন;
কোভিডের সময় ডিজিটাল মাধ্যমে শিক্ষকদের শিক্ষন পদ্ধতির প্রশংসা করেছেন;
জাতীয় শিক্ষা নীতি শিশুদের ভবিষ্যতের উপযোগী করে তুলবে
নয়াদিল্লি, ০৫ সেপ্টেম্বর, ২০২০
রাষ্ট্রপতি শ্রী রাম নাথ কোবিন্দ আজ এই প্রথমবার এক ভার্চ্যুয়াল অনুষ্ঠানে ৪৭ জন শিক্ষক-শিক্ষিকাকে জাতীয় পুরস্কার প্রদান করেছেন। পুরস্কারজয়ী শিক্ষক-শিক্ষিকাদের অভিনন্দন জানিয়ে রাষ্ট্রপতি বলেন, বিদ্যালয় শিক্ষা ব্যবস্থার উৎকর্ষ বৃদ্ধিতে শিক্ষক সমাজ গুরুত্বপূর্ণ ভূমিকা পালন করেছেন। তিনি আরও জানান, এবারের জাতীয় পুরস্কারজয়ী শিক্ষকদের মধ্যে প্রায় ৪০ শতাংশই মহিলা এবং শিক্ষা ক্ষেত্রে তাঁদের ভূমিকার তিনি প্রশংসা করেন।
ডঃ সর্বপল্লী রাধাকৃষ্ণণের প্রতি বিনম্র প্রণাম ও শ্রদ্ধা জানিয়ে রাষ্ট্রপতি বলেন, তিনি ছিলেন একজন দূরদ্রষ্টা, বিচক্ষণ কূটনীতিক এবং সর্বোপরি একজন অসাধারণ শিক্ষক। শিক্ষক দিবস হিসাবে তাঁর জন্মতিথি উদযাপনের মধ্য দিয়েই সমগ্র দেশ ডঃ রাধাকৃষ্ণণের দেশের প্রতি সেবার কথা স্মরণ করে। ছাত্রছাত্রীদের জীবন ও চরিত্র গঠনে শিক্ষক-শিক্ষিকাদের আন্তরিকতা ও অবদানের প্রেক্ষিতে তাঁদের শ্রদ্ধা জানানোর জন্য আজকের দিনটি বিশেষ উপলক্ষ্য বলে তিনি উল্লেখ করেন ।
কোভিড মহামারীর সময় ডিজিটাল প্রযুক্তির গুরুত্বের ওপর জোর দিয়ে রাষ্ট্রপতি কোবিন্দ বলেন, শিক্ষক-শিক্ষিকারা প্রযুক্তির সাহায্য নিয়ে শিশুদের কাছে শিক্ষা পৌঁছে দিয়েছেন। নতুন প্রযুক্তি-নির্ভর শিক্ষণ ব্যবস্থায় নিজেদেরকে মানিয়ে নিয়ে শিক্ষক-শিক্ষিকারা যে দক্ষতার পরিচিত দিয়েছেন, তার প্রশংসা করে রাষ্ট্রপতি বলেন, ডিজিটাল প্রযুক্তি প্রয়োগের ক্ষেত্রে নিজেদের দক্ষতার মানোন্নয়ন সবসময়েই জরুরি। এ ধরনের প্রযুক্তি ব্যবহারের ফলে শিক্ষা ব্যবস্থাকে যেমন কার্যকর করে তোলা যায়, অন্যদিকে তেমনই ছাত্রছাত্রীদেরকেও নতুন শিক্ষা পদ্ধতি সম্পর্কে জানানো যায়।
জাতীয় শিক্ষা নীতি প্রসঙ্গে রাষ্ট্রপতি কোবিন্দ বলেন, এই নীতির উদ্দেশ্যই হ’ল শিশুদেরকে ভবিষ্যৎ চাহিদার উপযোগী করে তোলা। সংশ্লিষ্ট সবপক্ষের সঙ্গে আলোচনা করেই এই নীতি প্রণয়ন করা হয়েছে। তাই, এই নীতিকে সফল ও কার্যকর করে তোলার গুরু দায়িত্ব শিক্ষক-শিক্ষিকাদের ওপর নিহিত রয়েছে বলেও তিনি অভিমত প্রকাশ করেন। নতুন জাতীয় শিক্ষা নীতিকে কার্যকরভাবে রূপায়ণের জন্য শিক্ষক-শিক্ষিকাদের দক্ষ করে তোলার যাবতীয় প্রয়াস গ্রহণ করা হয়েছে জানিয়ে রাষ্ট্রপতি বলেন, কেবল দক্ষ শিক্ষক-শিক্ষিকাদেরকেই এই কর্মসূচি রূপায়ণের জন্য বেছে নেওয়া হবে।
অনুষ্ঠানে কেন্দ্রীয় শিক্ষা মন্ত্রী শ্রী রমেশ পোখরিয়াল ‘নিশাঙ্ক’ এবং বিভাগীয় প্রতিমন্ত্রী শ্রী সঞ্জয় ধোত্রে প্রমুখ যোগ দেন।
(CG/BD/SB
অর্থমন্ত্রক
জাতীয় পরিকাঠামো পাইপলাইনের ওপর গঠিত টাস্কফোর্স, তার চূড়ান্ত প্রতিবেদন অর্থমন্ত্রী শ্রীমতী নির্মলা সীতারমণের কাছে পেশ করেছেন
নতুন দিল্লি, ২৯ এপ্রিল, ২০২০
২০১৯ অর্থবর্ষ থেকে ২০২৫ অর্থবর্ষ পর্যন্ত জাতীয় পরিকাঠামো পাইপলাইন  -এর জন্য গঠিত টাস্কফোর্স, তার চূড়ান্ত প্রতিবেদন কেন্দ্রীয় অর্থ ও কর্পোরেট বিষয়ক মন্ত্রী শ্রীমতী নির্মলা সীতারমণের কাছে বুধবার পেশ করেছে। অর্থমন্ত্রী, এই প্রতিবেদনের সারাংশ গত বছর ৩১ ডিসেম্বর প্রকাশ করেছিলেন।
কেন্দ্রীয় অর্থমন্ত্রী, ২০১৯ – ২০ অর্থবর্ষে তাঁর বাজেট ভাষণে জানিয়েছিলেন, আগামী ৫ বছরে পরিকাঠামো খাতে ১০০ লক্ষ কোটি টাকা বিনিয়োগ করা হবে। প্রধানমন্ত্রী শ্রী নরেন্দ্র মোদী, ২০১৯ এ তাঁর স্বাধীনতা দিবসের ভাষণে বলেছিলেন, দেশে আধুনিক পরিকাঠামো গড়ে তোলার জন্য ১০০ লক্ষ কোটি টাকা বরাদ্দ করা হয়েছে। এর ফলে কর্মসংস্থানের যেমন সৃষ্টি হবে, সেরকমই মানুষের জীবনের মানোন্নয়নও ঘটবে।
জাতীয় পরিকাঠামো পাইপলাইন একটি সরকারী উদ্যোগ। যার মাধ্যমে দেশে বিশ্বমানের পরিকাঠামো গড়ে তোলা সম্ভব হবে এবং সকল নাগরিকের জীবনযাত্রার মানোন্নয়ন ঘটবে। এর মূল লক্ষ্য দেশীয় এবং বিদেশী বিনিয়োগকে পরিকাঠামো খাতে আকৃষ্ট করা। যার ফলে ২০২৫ সালের মধ্যে দেশের অর্থনীতি ৫ লক্ষ কোটি মার্কিন ডলারের সমতুল অর্থনীতিতে পরিণত হতে পারবে।
চূড়ান্ত এই প্রতিবেদনে ২০২০ – ২৫ সালের মধ্যে ১১১ লক্ষ কোটি টাকা পরিকাঠামো খাতে বিনিয়োগ করা হবে বলে, এই প্রতিবেদনে উল্লেখ করা হয়েছে। প্রতিবেদনটি তিনটি ভাগে তৈরি করা হয়েছে। এই প্রতিবেদনটি দেখতে হলে – www.dea.gov.in অথবা www.pppinindia.gov.in এই সাইট দুটিতে ক্লিক করুন।
(CG/CB/SFS
স্বাস্থ্যওপরিবারকল্যাণমন্ত্রক
কোভিড ত্রাণ সহায়তার সর্বশেষ তথ্য
নতুন দিল্লি, ২২ মে, ২০২১
দেশে কোভিড-১৯ –এর বিরুদ্ধে লড়াই জোরদার করে তুলতে ভারত সরকার গত ২৭ এপ্রিল থেকে বিভিন্ন সংস্থা ও দেশের কাছ থেকে আন্তর্জাতিক সাহায্য এবং কোভিড ত্রাণ হিসেবে চিকিৎসা সরঞ্জাম ও সহায়তা পাচ্ছে। এই সহায়তাগুলি দ্রুততার সঙ্গে সংশ্লিষ্ট রাজ্য ও কেন্দ্রশাসিত অঞ্চলে পাঠিয়ে দেওয়া হচ্ছে।
এপর্যন্ত ভারত ১৬ হাজার ৫৩০টি অক্সিজেন কনসেনট্রেটর, ১৫ হাজার ৯০১টি অক্সিজেন সিলিন্ডার, ১৯টি অক্সিজেন জেনারেশন প্ল্যান্ট, ১১ হাজার ৪১৬টি ভেন্টিলেটর/বাই প্যাপ, ৬.৬ লক্ষ রেমডেসিভির ভয়েল পেয়েছে এবং তা সড়ক ও আকাশ পথে সংশ্লিষ্ট রাজ্য এবং কেন্দ্রশাসিত অঞ্চলে পাঠিয়ে দেওয়া হয়েছে। কেন্দ্রীয় স্বাস্থ্য মন্ত্রক প্রতিনিয়ত এই বিষয়ের ওপর নজর রাখছে। ভারতে এসে পৌঁছানো এই চিকিৎসা সরঞ্জামগুলি দ্রুততার সঙ্গে সংশ্লিষ্ট রাজ্য ও কেন্দ্রশাসিত অঞ্চলে সরবরাহ করা হয়েছে। এমনকি কোভিড অনুদান, সাহায্য এবং ত্রাণ হিসেবে বিদেশ থেকে পাওয়া চিকিৎসা সরঞ্জামগুলি যাতে রাজ্য ও কেন্দ্রশাসিত অঞ্চলে সঠিকভাবে পৌঁছে দেওয়া যায় তার জন্য কেন্দ্রীয় স্বাস্থ্য মন্ত্রক একটি সমন্বয়কারী গোষ্ঠী গঠন করেছে। গত ২৬ এপ্রিল থেকে এই গোষ্ঠীর কাজ শুরু করেছে। গত দোসরা মে স্বাস্থ্য মন্ত্রক একটি স্টান্ডার্ড অপারেটিং প্রসিডিওর তৈরি করেছে।
CG/SS/SKD/
(Visitor Counter : 129
স্বাস্থ্যওপরিবারকল্যাণমন্ত্রক
বিশ্ব স্বাস্থ্য দিবস উপলক্ষে বিশ্ব স্বাস্থ্য সংস্থায় ডঃ হর্ষবর্ধনের ভাষণ
নয়াদিল্লি, ০৭ এপ্রিল, ২০২১
বিশ্ব স্বাস্থ্য দিবস উপলক্ষে ডঃ হর্ষবর্ধন আজ ভিডিও কনফারেন্সের মাধ্যমে বিশ্ব স্বাস্থ্য সংস্থা -র দক্ষিণ-পূর্ব এশিয়া আঞ্চলিক কার্যালয়ে ভাষণ দেন। তিনি বলেন, এবারের বিশ্ব স্বাস্থ্য দিবস সমগ্র বিশ্ববাসীর পক্ষ থেকে এক বছরেরও বেশি সময় ধরে মহামারীর বিরুদ্ধে অদম্য লড়াইকেই সূচিত করে। স্বাভাবিকভাবেই এবারের স্বাস্থ্য দিবসের মূল ভাবনা প্রত্যেকের জন্য এক স্বাস্থ্যকর ও অনুকূল বিশ্ব গড়ে তোলা। তাই, আমাদের সকলের সমবেত দায়িত্ব হ’ল নীতি-পরিকল্পনা ও কর্মসূচিগুলি রূপায়ণে উদ্যোগী হওয়া।
ডঃ হর্ষবর্ধন আরও বলেন, সাধারণ মানুষের সুস্বাস্থ্যের বিষয়টি সামাজিক কল্যাণ ও পরিষেবার ওপর অনেকাংশে নির্ভরশীল, তা বারবার প্রমাণিত হচ্ছে। আর এই কারণেই সকলের সুস্বাস্থ্য ও সামাজিক ন্যায় বিচার পরস্পরের সঙ্গে যুক্ত। সদ্যসমাপ্ত বছরটি সর্বজনীন স্বাস্থ্য পরিষেবা পৌঁছে দেওয়ার বিষয়টি যেন অজান্তেই নিশ্চিত করেছে। তাই, আর্থ-সামাজিক অবস্থান-নির্বিশেষে প্রত্যেক মানুষের কাছে প্রতিকারমূলক স্বাস্থ্য পরিষেবা পৌঁছে দেওয়া জরুরি হয়ে উঠেছে।
বিশ্ব স্বাস্থ্য দিবস উপলক্ষে আজকের এই অনুষ্ঠান ‘সকলের জন্য সুস্বাস্থ্য’ সুনিশ্চিত করে এক নমনীয় স্বাস্থ্য ব্যবস্থা গড়ে তোলার লক্ষ্যে স্বাস্থ্য মন্ত্রক এবং বিশ্ব স্বাস্থ্য সংস্থার যৌথ উদ্যোগের ফসল। প্রাথমিক স্বাস্থ্য পরিষেবার মজবুত ভিত্তির ওপর নির্ভর করে সর্বজনীন গুণগতমানের স্বাস্থ্য পরিষেবা মানুষের কাছে পৌঁছে দিতে এক সুসংবদ্ধ ব্যবস্থার প্রয়োজনীয়তা রয়েছে বলে উল্লেখ করে ডঃ হর্ষবর্ধন বলেন, এই উদ্দেশ্যকে সামনে রেখেই ভারতে আয়ুষ্মান ভারত কর্মসূচির সূচনা হয়েছে। কর্মসূচির মাধ্যমে দেড় লক্ষ স্বাস্থ্য ও রোগী কল্যাণ কেন্দ্র নির্মাণ করে প্রাথমিক স্বাস্থ্য ব্যবস্থাকে আরও সুবিন্যস্ত করে তোলার ওপর গুরুত্ব দেওয়া হচ্ছে। একই সঙ্গে, স্বাস্থ্য পরিষেবার প্রসার, রোগ-ব্যাধি প্রতিরোধ ও নিয়ন্ত্রণ তথা সামাজিক উন্নয়নের জন্য বহুক্ষেত্রীয় কর্মসূচি গ্রহণ করা হচ্ছে।
ডঃ হর্ষবর্ধন বলেন, প্রধানমন্ত্রী জন আরোগ্য যোজনার মাধ্যমে সেকেন্ডারী ও টার্সিয়ারী চিকিৎসা পরিষেবার জন্য প্রতি বছর প্রত্যেক পরিবারকে ৫ লক্ষ টাকার নগদবিহীন চিকিৎসার সুযোগ করে দেওয়া হয়েছে। এই কর্মসূচির মাধ্যমে ভারতে ৫০ কোটিরও বেশি মানুষ গুণগত মানের স্বাস্থ্য পরিষেবা পাচ্ছেন। এক সুস্থ-সবল ভারত গড়ে তুলতে স্বাস্থ্য পরিষেবা ক্ষেত্রে ঘাটতিগুলি দূর করে আমাদের সকলের আরও আন্তরিক প্রয়াস গ্রহণের প্রয়োজনীয়তার কথাও তিনি উল্লেখ করেন। ইতিমধ্যেই বিশ্ব স্বাস্থ্য সংস্থা সকলকে একযোগে কাজ করার, বিশ্বাসযোগ্য তথ্য সংগ্রহ, ঘাটতি দূরীকরণ এবং ভৌগোলিক সীমানার বাইরে গিয়েও পরিষেবা পৌঁছে দেওয়ার ব্যাপারে অগ্রাধিকার দিয়েছে। এই প্রেক্ষিতে কোভিড-১৯ সংক্রমণ প্রতিরোধ ও মোকাবিলায় ভারতের অগ্রণী ভূমিকা বিশ্ব সহযোগিতার ক্ষেত্রে এক উজ্জ্বল দৃষ্টান্ত হয়ে উঠেছে। তিনি বলেন, কোভিড-১৯ থেকে আমাদের শিক্ষা অদূর ভবিষ্যতে স্বাস্থ্য সংক্রান্ত নীতিগুলির আরও কার্যকর রূপায়ণে সুদূরপ্রসারী ভূমিকা নেবে।
এবারের বিশ্ব স্বাস্থ্য দিবসে ভারত সরকারের পক্ষ থেকে আমি আরও একবার বলতে চাই যে, আমরা গুণগতমানের স্বাস্থ্য পরিষেবা সাধারণ মানুষের জন্য যখন যেখানেই প্রয়োজন, তা পৌঁছে দিতে এবং এক সুস্থ-সবল ও উজ্জ্বল ভবিষ্যৎ গড়ে তুলতে অঙ্গীকারবদ্ধ।
CG/BD/SB
(Visitor Counter : 247
আয়ুষ
আয়ুশ মন্ত্রীর বেস হাসপাতালে আর্য়ুবেদ উপশম কেন্দ্রের উদ্বোধন
নয়াদিল্লি, ২১ অক্টোবর, ২০১৯
নতুন দিল্লীতে আজ আয়ুশ মন্ত্রকের স্বাধীন দায়িত্বপ্রাপ্ত এবং প্রতিরক্ষা দপ্তরের প্রতিমন্ত্রী শ্রী শ্রীপাদ যশো নায়েক দিল্লী ক্যান্টনমেন্টে বেস হাসপাতালে আর্য়ুবেদ উপশম কেন্দ্রের উদ্বোধন করেন। এই উপলক্ষ্যে এক অনুষ্ঠানে সেনাবাহিনীর স্বাস্হ্য পরিষেবা মহানির্দেশক এবং আয়ুশ মন্ত্রকের মধ্যে একটি সমঝোতাপত্র স্বাক্ষরিত হয়।
উদ্বোধনী ভাষণে মন্ত্রী বলেন, আমাদের সেনারা সিয়াচেনের হিমবাহ থেকে থর মরুভূমি পর্যন্ত বিভিন্ন প্রতিকূল পরিবেশে কাজ করেন। তার ফলে তাঁরা বিভিন্ন মানসিক এবং শারীরিক সমস্যার সম্মুখীন হন। তিনি বলেন, আর্য়ুবেদ এবং যোগ সেনাবাহিনীর সদস্যদের মানসিক এবং শারীরিক নানা সমস্যার সমাধানে সাহায্য করে। স্নেহনা এবং স্বেদনের মতো আর্য়ুবেদিক ওষুধ এবং পঞ্চকর্মের মাধ্যমে জীবিকা সংক্রান্ত নানা স্বাস্হ্যজনিত সমস্যার সমাধান করা যায়।
আয়ুশ মন্ত্রকের সচিব বৈদ্য রাজেশ কোটেচা এবং ডিজিএএফএমএস লেফ্টন্যান্ট জেনারেল বিপিন পুরি এই অনুষ্ঠানে উপস্হিত ছিলেন।
এই সমঝোতাপত্র অনুযায়ী সেনাবাহিনীর রিসার্চ ও রেফারেল হাসপাতাল, গাজিয়াবাদের হিন্দোনে বায়ুসেনার হাসপাতাল এবং এক্স সার্ভিসমেন কন্ট্রিবিউটারি হেল্থ স্কিম বা ইসিএইচএম প্রকল্পে প্রাক্তণ সেনাকর্মীদের জন্য ৫টি পলিক্লিনিকে আর্য়ুবেদ বিভাগ খোলা হবে।
CG/ CB /NS
(Visitor Counter : 33
যুবওক্রীড়াবিষয়কমন্ত্রক
এনওয়াইকেএস বিশ্বের অন্যতম বৃহৎ যুব সংগঠন : শ্রী কিরেন রিজিজু
নতুনদিল্লি, ১৭ সেপ্টেম্বর, ২০২০
কেন্দ্রীয় যুব ও ক্রীড়া মন্ত্রক, যুবকল্যানের লক্ষ্যে বিভিন্ন যুবকেন্দ্রিক কাজকর্ম মূলতঃ তিনটি প্রধান কর্মসূচী যেমন-১) রাষ্ট্রীয় যুবশক্তি কর্মসূচী, ২) জাতীয় সেবা কার্যক্রম , ৩) রাজীব গান্ধী জাতীয় যুব উন্নয়ন সংস্থা -র মাধ্যমে রূপায়িত করে।
কেন্দ্রীয় যুববিষয়ক ও ক্রীড়া মন্ত্রকের অধীনে সার্বিক যুব উন্নয়নের স্বার্থে তিনটি সংগঠন কাজ করছে - ১) নেহরু যুব কেন্দ্র সংগঠন , ২) জাতীয় সেবা কার্যক্রম , ৩) রাজীব গান্ধী জাতীয় যুব উন্নয়ন সংস্থা । এই সংগঠনগুলি হোল :
রাজীব গান্ধী জাতীয় যুব উন্নয়ন সংস্থা  : আরজিএনআইওয়াইডি, শ্রীপেরুমবুদুর, তামিলনাডু, ভারত সরকারের যুববিষয়ক ও ক্র্রীড়া মন্ত্রকের অধীন একটি 'জাতীয় গুরুত্বপূর্ণ সংস্থা'। দেশব্যাপী যুবকল্যান কর্মসূচীর সম্প্রসারণ ও বিস্তার ছাড়াও, আরজিএনআইওয়াইডি যুব উন্নয়নের ক্ষেত্রে প্রশিক্ষণ দেওয়া / সক্ষমতা বিকাশ কর্মসূচী এবং স্নাতকোত্তর পর্যায়ে যুব উন্নয়ন সংশ্লিষ্ট বিভিন্ন পর্যায়ে পড়াশোনা ও উল্লেখযোগ্য গবেষণার ব্যবস্থাপনা সহ বহুবিধ কর্মকান্ডের এক গুরুত্বপূর্ণ রিসোর্স বা উৎস কেন্দ্র।
নেহরু যুব কেন্দ্র সংগঠন  : এনওয়াইকেএস, বিশ্বের অন্যতম বৃহৎ যুব সংগঠন। দেশের ৬২৩-টি জেলায় নেহরু যুব কেন্দ্র রয়েছে। এর উদ্দেশ্য হোল যুবসম্প্রদায়ের ব্যক্তিত্বের বিকাশ ঘটানোর পাশাপাশি তাদের দেশ গড়ার কাজে নিয়োজিত করা। এনওয়াইকেএস-এর কাজকর্মের মূল ক্ষেত্রগুলি হোল শিক্ষা, স্বাস্থ্য ও নিরাময়বিধি, পরিবেশ, সামাজিক বিষয়ে সচেতনতা, মহিলাদের ক্ষমতায়ণ, নাগরিক শিক্ষা, বিপর্যয়ে ত্রাণ ও পুনর্বাসন ইত্যাদি।
জাতীয় সেবা কার্যক্রম  : এনএসএস -র সূচনা হয় ১৯৬৯ সালে । এর প্রাথমিক লক্ষ্য হোল,সামাজিক সেবার ক্ষেত্রে স্বেচ্ছাসেবী হিসেবে ছাত্র সমাজকে নিয়োজিত করে তাদের ব্যক্তিত্ব ও চরিত্র গঠন করা। '' সেবার মাধ্যমে শিক্ষা ''- এটাই এনএনএস-এর মূল উদ্দেশ্য। মহাত্মা গান্ধীর ভাবাদর্শে অনুপ্রানিত এনএনএস-এর নীতি ও আদর্শ। এনএনএস-এর মূলমন্ত্র '' আমি নয়, তুমি ''।
এই মুহূর্তে সারা দেশে নেহরু যুব কেন্দ্র সংগঠণ অনুমোদিত ১.৮৭ লক্ষ ইয়ুথ বা যুব ক্লাব রয়েছে, যার স্বেচ্ছাসেবকের সংখ্যা ৩৬ লক্ষ। এছাড়াও, ৪৭৯টি বিশ্ববিদ্যালয়, ১৭৬৭৬টি কলেজ / কারিগরী শিক্ষা প্রতিষ্ঠান এবং ১২০৮৭টি উচ্চমাধ্যমিক স্কুলে প্রায় ৪০ লক্ষ এনএসএস স্বেচ্ছাসেবক রয়েছে।
আজ লোকসভায় এক প্রশ্নের লিখিত জবাবে কেন্দ্রীয় যুব ঐ ক্রীড়া মন্ত্রকের স্বাধীন দায়িত্বপ্রাপ্ত প্রতিমন্ত্রী শ্রী কিরেন রিজিজু একথা জানান।
(CG/AC
শ্রমওকর্মসংস্থানমন্ত্রক
২০২২এর ডিসেম্বর মাসে ইএসআই প্রকল্পে ১৮ লক্ষ নতুন কর্মীর নাম অন্তর্ভুক্ত হয়েছে
নয়াদিল্লি, ২০ ফেব্রুয়ারি, ২০২৩
ইএসআই প্রকল্পে ২০২২এর ডিসেম্বর মাসে প্রাথমিক বেতন কাঠামো পরিসংখ্যান আজ প্রকাশিত হয়েছে। এই প্রাথমিক বেতন কাঠামো পরিসংখ্যান অনুযায়ী ১৮ লক্ষ ৩ হাজার কর্মীর নাম ২০২২এর ডিসেম্বর অন্তর্ভুক্ত হয়েছে।
বার্ষিক পরিসংখ্যানের তুলনামূলক বিচারে ২০২১এর ডিসেম্বরের তুলনায় ইএসআই প্রকল্পে টাকা দেওয়া কর্মীর সংখ্যা ১৪ লক্ষ ৫২ হাজার বৃদ্ধি পেয়েছে। পরিসংখ্যান থেকে আরও জানা গেছে কর্মচারীদের সামাজিক স্বার্থ সুরক্ষিত রাখার ক্ষেত্রে ২৭ হাজার ৭০০ নতুন প্রতিষ্ঠান কর্মচারী রাজ্য বিমা নিগমের ২০২২এর ডিসেম্বরে নাম অন্তর্ভুক্ত করেছে। সর্বসাকুল্যে ওই মাসে ১৮ লক্ষ ৩ হাজার কর্মচারীর নাম নথিভুক্ত হয়েছে। ২৫ বছর বয়স পর্যন্ত কর্মচারীর সংখ্যা ৮ লক্ষ ৩০ হাজার। এর থেকে বোঝা যাচ্ছে দেশে যুব সম্প্রদায় ভালো কর্মসংস্থানের সুযোগ পাচ্ছেন। লিঙ্গগত বিশ্লেষণের ক্ষেত্রে এই বেতন পরিসংখ্যান থেকে দেখা যাচ্ছে ডিসেম্বরে মহিলা সদস্যের সংখ্যা ৩ লক্ষ ৪৪ হাজার। ডিসেম্বর মাসের এই সংখ্যা থেকে আরও দেখা যাচ্ছে মোট ৮০ জন তৃতীয় লিঙ্গের কর্মীর নাম ইএসআই প্রকল্পে অন্তর্ভুক্ত হয়েছে। এর থেকে বোঝা যাচ্ছে ইএসআইসি সমাজের প্রত্যেক শ্রেণীর মানুষের কাছে সুবিধা পৌঁছে দিতে দায়বদ্ধ।
এই বেতন কাঠামো পরিসংখ্যান প্রাথমিক কারণ প্রতি মুহূর্তেই এর পরিবর্তন হচ্ছে।
(PG/AB/NS
কয়লামন্ত্রক
শ্রী প্রহ্লাদ যোশী বলেছেন, বিভিন্ন উৎসে কয়লার মজুতের পরিমাণ ৭২.৫০ মিলিয়ন টন
তাপবিদ্যুৎ উৎপাদন কেন্দ্রগুলিতে কয়লা মজুতের পরিমাণ ২২.০১ মিলিয়ন টন
নতুন দিল্লি, ২৩ এপ্রিল, ২০২২
কেন্দ্রীয় কয়লা ও খনি মন্ত্রী শ্রী প্রহ্লাদ যোশী জানিয়েছেন, রাষ্ট্রায়ত্ত্ব কোল ইন্ডিয়া, সিঙ্গারেনি কোলিয়ারিজ কোম্পানি লিমিটেড এবং কোল ওয়াশারিজ প্রভৃতি উৎসে বর্তমানে ৭২.৭৫ মিলিয়ন টন কয়লা মজুত রয়েছে। এক ট্যুইটে তিনি জানিয়েছেন, দেশে তাপবিদ্যুৎ উৎপাদন কেন্দ্রগুলিতে কয়লা মজুতের পরিমাণ ২২.০১ মিলিয়ন টন।
দেশে পর্যাপ্ত পরিমাণে কয়লা মজুত রয়েছে বলে জানিয়ে শ্রী যোশী বলেন, যে পরিমাণ কয়লা মজুত রয়েছে তা এক মাস ব্যবহারের জন্য যথেষ্ট।
উল্লেখ করা যেতে পারে, কয়লা মন্ত্রকের প্রাথমিক তথ্য অনুযায়ী ২০২১-২২ অর্থবর্ষে মোট কয়লা উৎপাদনের পরিমাণ ৭৭৭.২৩ মিলিয়ন টন, যা ২০২০-২১-এর ৭১৬ মিলিয়ন টনের তুলনায় ৮.৫৫ শতাংশ বেশি। রাষ্ট্রায়ত্ত্ব কোল ইন্ডিয়া লিমিটেডের উৎপাদন পরিমাণ ২০২০-২১-এ ৫৯৬.২৪ মেট্রিক টন থেকে ৪.৪৩ শতাংশ বেড়ে ২০২১-২২-এ ৬২২.৬৪ মেট্রিক টন হয়েছে। একই ভাবে সিঙ্গারেনি কোলিয়ারিজ কোম্পানি লিমিটেডের উৎপাদন পরিমাণ ২০২১-২২-এ গত অর্থবর্ষের তুলনায় ২৮.৫৫ শতাংশ বেড়ে ৬৫.০২ মিলিয়ন টন হয়েছে। একই সময়ে ক্যাপটিভ খনিগুলি থেকে কয়লা উৎপাদনের পরিমাণ ২০২০-২১-এর ৬৯.১৮ মিলিয়ন টন থেকে বেড়ে ২০২১-২২-এ দাঁড়িয়েছে ৮৯.৫৭ মিলিয়ন টন।
পরিসংখ্যান অনুযায়ী ২০২১-২২-এ কয়লা সরবরাহের পরিমাণ গত অর্থবর্ষের ৬৯০.৭১ মিলিয়ন টন থেকে ১৮.৪৩ শতাংশ বেড়ে ৮১৮.০৪ মিলিয়ন টন হয়েছে। আলোচ্য সময়ে কোল ইন্ডিয়া লিমিটেড ৬৬১.৮৫ মিলিয়ন টন কয়লা সরবরাহ করেছে।
CG/BD/AS/
(Visitor Counter : 101
রাষ্ট্রপতিরসচিবালয়
জ্ঞানী জৈল সিং-কে তাঁর জন্মজয়ন্তীতে রাষ্ট্রপতির শ্রদ্ধা নিবেদন
নতুন দিল্লি, ৫ মে, ২০২০
রাষ্ট্রপতি শ্রী রামনাথ কোবিন্দ, প্রাক্তন রাষ্ট্রপতি জ্ঞানী জৈল সিং-এর জন্মজয়ন্তীতে আজ  রাষ্ট্রপতি ভবনে তাঁকে শ্রদ্ধা জানান। জ্ঞানী জৈল সিং-এর প্রতিকৃতিতে তিনি এই উপলক্ষ্যে পুষ্পার্ঘ্য নিবেদন করেন।
(CG/CB/SFS
প্রধানমন্ত্রীরদপ্তর
প্রধানমন্ত্রী বুদ্ধপূর্ণিমা উপলক্ষ্যে ভার্চুয়াল ভেসক আন্তর্জাতিক সম্মেলনে মূল ভাষণ দেবেন
নতুন দিল্লি, ২৫শে মে, ২০২১
প্রধানমন্ত্রী শ্রী নরেন্দ্র মোদী বুদ্ধপূর্ণিমা উপলক্ষ্যে ২৬শে মে সকাল ৯টা ৪৫ মিনিটে ভার্চুয়াল ভেসক আন্তর্জাতিক সম্মেলনে মূল ভাষণ দেবেন।
সংস্কৃতি মন্ত্রক, আন্তর্জাতিক বৌদ্ধ মহাসংঘের সহায়তায় এই অনুষ্ঠানের আয়োজন করেছে। সারা বিশ্বের বৌদ্ধ সংঘগুলির কর্ণধাররা এই অনুষ্ঠানে যোগ দেবেন। ধর্ম সভায় সারা পৃথিবীর ৫০ জনের বেশি বৌদ্ধ ধর্মগুরু এই সভায় বক্তব্য রাখবেন।
CG/CB/SFS
(Visitor Counter : 105
অর্থমন্ত্রক
নভেম্বরে জিএসটি রাজস্ব সংগ্রহের পরিমাণ ১,০৩,৪৯২ কোটি টাকা
নয়াদিল্লি, ০২ ডিসেম্বর, ২০১৯
নভেম্বর মাসে জিএসটি খাতে রাজস্ব সংগ্রহের পরিমাণ ছিল ১,০৩,৪৯২ কোটি টাকা। এরমধ্যে কেন্দ্রীয় জিএসটি-র পরিমাণ ১৯,৫৯২ কোটি টাকা, রাজ্য জিএসটি-র পরিমাণ ২৭,১৪৪ কোটি টাকা, আইজিএসটি-র পরিমাণ ৪৯,০২৪ কোটি টাকা এবং সেসের পরিমাণ ৭,৭২৭ কোটি টাকা। অক্টোবর থেকে ৩০ নভেম্বর পর্যন্ত জিএসটি রিটার্নের জন্য ৭৭ লক্ষ ৮৩ হাজার ৩বি ফর্ম জমা পড়েছে।
সরকার আইজিএসটি থেকে ২৫,১৫০ কোটি টাকা কেন্দ্রীয় জিএসটি-তে এবং ১৭,৪৩১ কোটি টাকা রাজ্য জিএসটি-তে দিয়েছে। এরফলে নভেম্বর মাসে ৪৪,৭৪২ কোটি টাকা কেন্দ্রীয় জিএসটি এবং ৪৪,৫৭৬ কোটি টাকা রাজ্য জিএসটি-তে জমা পড়েছে।
দু-মাস নেতিবাচক বৃদ্ধির পর ২০১৮ সালের নভেম্বরের নিরিখে এ বছরের নভেম্বরে জিএসটি বৃদ্ধির হার ৬ শতাংশ হয়েছে। অভ্যন্তরীণ লেনদেন বাবদ জিএসটি সংগ্রহের বৃদ্ধির হার ১২ শতাংশ, যা চলতি বছরের হিসেব অনুযায়ী সবথেকে বেশি। জিএসটি চালু হওয়ার পর এই নিয়ে ৮ বার রাজস্ব সংগ্রহের পরিমাণ ১ লক্ষ কোটি টাকার বেশি হল। যদিও আমদানির ক্ষেত্রে জিএসটি সংগ্রহের হার নেতিবাচক বৃদ্ধিকে সূচিত করে, যার পরিমাণ ছিল  ১৩ শতাংশ। তবে এর আগের মাসে এই পরিমাণ ছিল  ২০ শতাংশ।
CG/CB/NS
(Visitor Counter : 72
মানবসম্পদবিকাশমন্ত্রক
২০২২ কেন্দ্রীয় বাজেট ঘোষণার রূপায়ণ নিয়ে ওয়েবিনারে চিন্তন শিবির আয়োজন করবে শিক্ষা মন্ত্রক
প্রধানমন্ত্রী শিবিরের পূর্ণাঙ্গ অধিবেশনে ভাষণ দেবেন
নতুন দিল্লি, ২০ ফেব্রুয়ারি, ২০২২
বাজেট ঘোষণার দ্রুত ও কার্যকর রূপায়ণ নিয়ে কেন্দ্রীয় সরকার বিভিন্ন গুরুত্বপূর্ণ ক্ষেত্রে একগুচ্ছ ওয়েবিনার আয়োজন করছে। এই ওয়েবিনারগুলিতে সরকারি ও বেসরকারি ক্ষেত্রের বিশেষজ্ঞ, শিক্ষা প্রতিষ্ঠান ও শিল্প সংস্থার প্রতিনিধিরা বিভিন্ন চিন্তন শিবিরে অংশ নিয়ে কিভাবে বাজেট ঘোষণার কার্যকর রূপায়ণ করা সম্ভব সে সম্পর্কে আলোচনা করবেন।
এই ওয়েবিনারের অঙ্গ হিসেবে কেন্দ্রীয় শিক্ষা মন্ত্রক আগামীকাল শিক্ষা ও দক্ষতা সম্পর্কে একটি চিন্তন শিবির আয়োজন করেছে। এই শিবিরে বিভিন্ন মন্ত্রক ও রাজ্য সরকারগুলির আধিকারিকদের পাশাপাশি শিল্প সংস্থার প্রতিনিধি, দক্ষতা উন্নয়ন মূলক প্রতিষ্ঠান, শিক্ষাবিদ, ছাত্র-ছাত্রী ও পড়ুয়ারাও অংশ নেবেন।
শিক্ষা মন্ত্রকের এই চিন্তন শিবেরে আলোচ্য বিষয়গুলির মধ্যে রয়েছে - ডিজিটাল বিশ্ববিদ্যালয় এবং সকলের জন্য বিশ্ব মানের উচ্চ শিক্ষার অবাধ সুযোগ। গুণগত মানের ই-পাঠ্যক্রম প্রণয়ন এবং ভার্চুয়াল ল্যাব গড়ে তুলতে ডিজিটাল টিচার। ওয়ান ক্লাস ওয়ান চ্যানেলের আরও প্রসার। নগরোন্নয়ন ও পরিকল্পনা নিয়ে ভারত কেন্দ্রিক জ্ঞানের প্রসার। গিফ্ট সিটিতে শিক্ষাপ্রতিষ্ঠান গড়ে তোলা প্রভৃতি।
প্রধানমন্ত্রী এই ওয়েবিনারের পূর্ণাঙ্গ অধিবেশনে ভাষণ দেবেন। উক্ত মূল ভাবনাগুলি নিয়ে সাতটি পৃথক আলোচনাসভার আয়োজন করা হচ্ছে।
CG/BD/AS/
(Visitor Counter : 100